als_Latn dik_Latn sag_Latn
Tirana ka fituar në sekondën e fundit ndeshjen e dytë të “play-off”-it në basketboll për meshkuj dhe tashmë titulli kampion është vetëm një hap larg. Dy ndeshje, dy fitore dhe bardhebluve u mjafton një fitore në shtëpi për t’u kurorëzuar kampion. Griffin Ramme i dha fitoren skuadrës së Tiranës në limit, 90-87, pa një koshi trepikësh. Një fitore e vuajtur dhe tepër e vështirë për bardheblutë, që edhe pse e udhëhoqën takimin gjatë gjithë kohës, në fund rrezikuan shumë. Por Ramme bëri mrekullinë sekondën e fundit, duke heshtur gjithë pallatin e sportit me koshin e realizuar nga distanca, ndërsa basketbollistët e Tiranës nisën festën.
Ndeshja ishte spektakolare, në një pallat sporti të tejmbushur dhe skuadrat në fushë nuk zhgënjyen me lojën e tyre, duke e lënë të hapur emrin e fituesit deri sekondën e fundit. Që në pikët e para është skuadra e Tiranës që ka epërsi, duke qenë më agresive në parket, duke luajtur shpejt dhe shkëputet 20-10. Vllaznia tenton të reagojë, por bardheblutë ruajnë avantazhin dhe udhëheqin 33-22 pas përfundimit të 10-minutëshit të parë. Perioda e dytë ruan të njëjtën diferencë për Tiranën, që arrin të përballojë ritmin e Vllaznisë, të shtyrë edhe nga tifozët e shumtë. Pjesa e parë mbyllet 55-45 për Tiranën, por me nisjen e periodës së tretë loja bëhet më interesante.
Vllaznia nis gradualisht në gushtojë shifrat, e kërkon më shumë fitoren, ndërsa Tirana ndjen presionin. Pas 30 minutash lojë, bardheblutë udhëheqin 72-66, por në çerekun e katërt vendasit arrijnë të shtojnë presionin dhe ngushtojnë shifrat në 1 pikë, 74-73 e më pas 80-79. Madje Vllaznia del edhe përpara për një moment, 86-85, por nuk arrin ta ruajë këtë epërsi. Rezultati barazohet 87-87 dhe ka ende 7 sekonda lojë, me Tiranën që luan topin. Në sekondën e fundit, një magji e Ramme nga distanca i jep fitoren Tiranës, që arrin një sukses fantastik në Shkodër, pas një lojë dramatike në fund. Të shtunën, në kryeqytet, luhet finalja e tretë. Në fund ka pasur edhe tension, ku dy tifozë vendas janë shoqëruar nga forcat e rendit.
als_Latn als_Latn als_Latn